**TIPY Z RAKÚSKA**

**Rytmika pre malé deti**

V minulom čísle zaujal článok o hudobnej terapii najmä odborníkov na rehabilitáciu po KI. Prinášame Vám pokračovanie a možnú inšpiráciu, či už do ordinácii alebo domáceho prostredia. Tu je v krátkosti vysvetlená filozofia rehabilitačnej techniky „rytmiky“ pre malé deti.

*Ulrike Berndorfer, Frühförderung BIG Wien*

Deti sa stretávajú s hudbou v komunikácii. Pristupujú k reči cez hudbu – v podstate len tak mimochodom. Rytmus a zvuk stimulujú sluchový a rečový vývoj detí. V skupine zbiera dieťa emocionálne a sociálne skúsenosti.

V popredí stojí radosť zo spoločného prežitia hudobného zážitku. Skupina detí vo vekovom rozmedzí je 15-36 mesiacov je pod vedením vyštudovanej hudobníčky. Hodina trvá 45 minút.

Rytmicko-hudobné vzdelávanie, v krátkosti rytmika je pedagogická práca s cieľom celkového rozvoja osobnosti. V centre stojí pojem „Hudba a pohyb“, ktorý je prepojený s pojmami „kreativita“, „sociálne učenie“ a „senzibilizácia zmyslu“. Na dosiahnutie tohto cieľa sa využíva hudba, pohyb, hlas a rôzne materiály. Počas hodiny sa experimentuje, improvizuje a tvorí.

Počas učebného procesu sa zapájajú obe polovice mozgu, rôzne oblasti mozgu a využívajú sa rôzne zmysly. Vďaka tomu sú potom skúsenosti hlboko ukotvené.

**Ťažiská rytmiky pre sluchovo postihnuté deti**

*Diferenciácia akustického zmyslu:*

Deti sa učia rozpoznávať hudobné nástroje a rôzne zvuky. V skupine hráme na bicích hudobných nástrojoch, ale hráme sa aj s lyžičkami, nádobkami od jogurtov alebo gaštanmi. Tým, že používame rôzne predmety, rozširujeme možnosti vyjadrenia sa. Vypočujeme si zo skladieb vybrané akcenty, a tak deti vedia, na čo sa majú v počúvaní zamerať.

*Hudobný rytmus/ rytmus reči*

Učíme sa formou hry spoznávať rôzne rytmy, ktoré potom pohybom, hlasom v pesničkách a s rôznymi materiálmi, alebo len telom napodobňujeme. Vnímanie rytmu rôznymi zmyslami (zrak, sluch, hmat) podporuje pocit rytmu v reči a celkový rozvoj jazyka.

Podpora tvorby pojmov

Pri spoznávaní hudby sa deti dostanú k pojmom, ktoré hudbu a pohyb spájajú s viacerými zmyslami. Tieto pojmy si potom ľahšie osvoja (napr. vysoký – nízky, rýchla hudba/ rýchly pohyb – pomalá hudba/ pomalý pohyb, dlhý – krátky (priestorovo ale aj časovo), ...)

Akustické vnemy sa podporujú aj hmatom. Citlivosť na vibrácie sa zlepší (napr. pocit, keď kmitá membrána hudobného nástroja: nafukovacieho balónika, alebo bubnu). Deti vďaka tomu začnú aj ďalším zmyslovým kanálom vnímať dynamiku, rytmus a tempo ako základné vlastnosti reči.

*Podpora kreativity*

Hľadaním vlastného výrazového prostriedku sa posilní sebavedomie. Rytmika je dôležitá pre sluchovo postihnuté deti, lebo posilňuje ich dve zraniteľné miesta: počutie a reč.

Spojením hudby a pohybu sa aktívne prijímajú sluchové vnemy ako je rytmus reči, rozvíja sa jazyk, osvojujú sa nové pojmy a dieťa hľadá vlastný výrazový prostriedok. Toto všetko prispieva k rytmicko-melodickému rozvoju jazyka.